KIRJALLINEN KYSYMYS E-2203/99

esittäjä(t): Juan Naranjo Escobar (PPE-DE) komissiolle

(29. marraskuuta 1999)

Aihe: Äärimmäinen köyhyys ja sosiaalinen syrjäytyminen

Amsterdamin sopimuksen 137 artiklalla luotiin uusi oikeusperusta toimenpiteille sosiaalisen syrjäytymisen vastustamiseksi. Valitettavasti ei ole tarkkoja tilastollisia menetelmiä sosiaalisen syrjäytymisen laajuuden selvittämiseksi, joka auttaisi saavuttamaan paremmin sosiaalisesta syrjäytymisestä ja/tai äärimmäisestä köyhyydestä kärsivät.

Mitä komissio aikoo tehdä tarkemman tiedon saamiseksi sosiaalisesta syrjäytymisestä ja äärimmäisestä köyhyydestä? Mitä aloitteita komissio aikoo tehdä Amsterdamin sopimuksen 137 artiklan valossa näiden ilmiöiden korjaamiseksi, kun otetaan huomioon Kööpenhaminassa vuonna 1995 kokoontuneen sosiaalista kehitystä käsitelleen huippukokouksen lupaukset?

Anna Diamantopouloun komission puolesta antama vastaus

(5. tammikuuta 2000)

Komissio on arvoisan parlamentin jäsenen kanssa yhtä mieltä siitä, että tarvitaan luotettavia indikaattoreita ja tilastotietoja, jotta voitaisiin vahvistaa toimintalinjoja ja toimenpiteitä sosiaalisen syrjäytymisen ja köyhyyden torjumiseksi.

Sosiaalinen syrjäytyminen ja köyhyys ovat moniulotteisia ongelmia, jotka muuttuvat ajan mittaan, ja siksi tarvitaan kattavia tietoja ja indikaattoreita, joita voidaan analysoida pitkällä aikavälillä. Tiedoissa ja indikaattoreissa on myös otettava huomioon naisten ja miesten tasa-arvo. Monissa jäsenvaltioissa ja yhteisön tasolla pyritään käyttämään nykyisiä tietoja paremmin ja myös parantamaan tietojen tasoa. Tukholmassa tammikuussa 1998 pidetyssä yhteisön korkean tason asiantuntijoiden kokouksessa käsiteltiin sosiaalista syrjäytymistä ja köyhyyttä koskevia tilastoja, ja kokouksen jälkeen perustettiin yhteisön tason erityisryhmä. Ryhmän työn tuloksena on annettu ensimmäiset suuntaviivat, jotka vahvistettiin kansallisten tilastolaitosten pääjohtajien kokouksessa ja joiden avulla pyritään parantamaan köyhyyttä ja sosiaalista syrjäytymistä koskevia tilastoja ja indikaattoreita jäsenvaltioissa sekä yhteisön tasolla. Suuntaviivojen täytäntöönpano on meneillään(1). Yhteisön yhteistyöllä on mahdollista vaikuttaa asiaan merkittävästi, ja toiminta on lisääntynyt ja tehostuu jatkuvasti EY:n perustamissopimuksen uusien määräysten nojalla (137 artikla, entinen 118 artikla).

Vuoden 1999 aikana komissio kävi kaikkien asianosaisten kanssa laajoja keskusteluja yhteisön strategiasta sosiaalisen syrjäytymisen torjumiseksi sekä yhteisön toimien painopisteistä ja laajuudesta strategian täytäntöönpanossa. Näissä keskusteluissa on vahvistettu kaikki väestönosat paremmin huomioivan ja yhteenkuuluvutta lisäävän yhteiskunnan perusperiaatteeksi yhteiskunnan kaikkien jäsenten täysimääräinen osallistuminen ja sosiaalinen integroituminen, mikä oli tuotu esiin myös sosiaalisen kehityksen maailmanlaajuisessa huippukokouksessa Kööpenhaminassa vuonna 1995.

Strategian ja toiminnan käynnistäminen on yksi komission työohjelman painopisteistä vuonna 2000. Yksi strategian ja työohjelman tavoitteista on tilastoja ja indikaattoreita koskevan yhteistyön lujittaminen.

Komissio julkaisee piakkoin Statistics in Focus -sarjassa numeron, jonka aiheena on sosiaalinen syrjäytyminen jäsenvaltioissa.

(1) Comité de programmation statistique, asiakirja n:o 98/31/2 11/98.